漢堤詩
作者：盧肇
朝代：唐

paragraphs: 陰沴姦陽，來暴於襄。
洎入大郛，波端若鋩。
觸厚摧高，不知其防。
駭潰顛委，萬室皆毀。
竈登蛟鼉，堂集鱣鮪。
惟恩若讎，母不能子。
洪潰既涸，閈閎其虛。
以隳我堵，以剝我廬。
酸傷顧望，若踐丘墟。
帝曰念嗟，朕日南顧。
流災降慝，天曷台怒。
滔滔襄郊，捽我嬰孺。
於惟餘甿，飢傷喘呼。
斯爲淫痍，孰往膏傅。
惟汝元寮，僉舉明哲。
我公用諧，苴茅杖節。
來視襄人，噢咻提挈。
不日不月，咍乎抃悅。
乃泳故隄，陷於沙泥。
缺落坳圯，由東訖西。
公曰嗚呼，漢之有隄。
實命襄人，不力乃力，則及乃身。
具鍤與畚，漢隄其新。
帝廩有粟，帝府有緡。
爾成爾隄，必錫爾勤。
襄人怡怡，聽命襄滸。
背襄肩杵，奔走蹈舞。
分之卒伍，令以麾鼓。
尋尺既度，日月可數。
登登嶪嶪，周旋上下。
披峴斲楚，飛石輓土。
舉築殷雷，駭汗霏雨。
疲癃鰥獨，奮有筋膂。
呀吁來助，提筐負筥。
不勞其勞，雜沓笑語。
咸曰盧公，來賜我生。
斯隄既成，蜿蜿而平。
確爾山固，屹如雲橫。
漢流雖狂，堅不可蝕。
代千年億，與天無極。
惟公之隄，昔在人心。
既築既城，橫之於南。
萌渚不峻，此門不深。
今復在茲，於漢之陰。
斯堤已崇，茲民獲祐。
齯童相慶，室以完富。
貽於襄人，願保厥壽。
繄公之功，赫焉如晝。
捍此巨災，崒若京阜。
天子賜之，百姓載之。
族孫作詩，昭示厥後。